Dato	31-08-2023	Sagsnr:	S2022-14976	MORSØ KOMMUNE	Teknik og Miljø	Louisa Borup Holm-Pedersen	lbpe@morsoe.dk Jernbanevej 7 7900 Nykøbing Mors Telefon 9970 7000 kommunen@morsoe.dk mors.dk

Offentlig bekendtgørelse af Kommuneplantillæg 1 og Lokalplan 17.146 Boligområde ved Rolstrupparken

Kommunalbestyrelsen har på mødet d. 29. august 2023 vedtaget Lokalplan 17.146 Boligområde ved Rolstrupparken. Forslag til Lokalplan 17.146 har været i offentlig høring for en periode af 8 uger fra d. 1. juni til d. 27. juli 2023.

Der er i alt indkommet 3 bemærkninger til lokalplanforslaget i høringsperioden.

Høringssvarene vedrører et forslag om at forlænge den blinde vej Vesterå ned til Rolstrupvej eller Rolsstrupparken og dermed forbedre til- og frakørsel i det kommende boligområde, argumenter for at bevare placeringen af Dagplejens Hus på Rolstrupparken 1 samt spørgsmål til ejernes forpligtelser til vedligeholdelse af veje og dræn.

Kommuneplantillæg 1

Kommuneplantillæg 1 sikrer, at der er den nødvendige overensstemmelse mellem Kommuneplan 2021-2033 og Lokalplan 17.146 Boligområde ved Rolstrupparken. Kommuneplantillæg 1 udvider Kommuneplanramme 17.B.10 - Nykøbing, Rolstrup så den også omfatter lokalplanområdet.
Kommuneplanrammen er udlagt til boligformål og bebyggelse til offentlige formål samt mindre butikker til områdets daglige forsyning eller andre nærmere angivne erhvervstyper, der kan indpasses i området uden gener. Kommuneplanrammen fastlægger desuden, at der i grænsen mellem boligområde 17.B.10 og erhvervsområde 17.E.02 skal etableres støjafskærmning, f.eks. i form af en støjvold, inden ny bebyggelse i den nordlige del af området kan tages i brug.

Lokalplan 17.146

Lokalplanen har til formål at fastlægge områdets anvendelse til boligformål. Størstedelen af området er udlagt til åben-lav boligbebyggelse og en mindre del af området til tæt-lav boligbebyggelse. Der er i lokalplanen lagt vægt på, at boligområdet skal have en åben, grøn og landskabelig karakter. Derfor indeholder lokalplanen bestemmelser om bebyggelsens højde og omfang, så den tilpasses landskabet. Ligeledes er bebyggelsen placeret i klynger, så der afsættes større arealer til grønne fællesområder.

Lokalplanen giver yderligere også mulighed for etablering af et forsinkelsesbassin til regnvand, som både fungerer som en teknisk løsning og et rekreativt element, der bidrager til områdets grønne karakter.
Lokalplanen indeholder bestemmelser om områdets anvendelse, bebyggelsens omfang og placering, bebyggelsens ydre fremtræden, teknisk forsyning mv. Yderligere følger bestemmelser, som skal sikre, at ny bebyggelse indpasses i landskabet, hvorfor lokalplanområdet er inddelt i delområder, hvor den maksimale bebyggelseshøjde afhænger af terrænkoterne indenfor delområderne. Desuden indeholder lokalplanen bestemmelser, som sikrer, at ubebyggede arealer anvendes som grønne friarealer for at sikre områdets åbne og landskabelige karakter.

Området er beliggende i byzone og forbliver i byzone efter lokalplanens vedtagelse.

Planens vedtagelse offentliggøres på kommunens hjemmeside www.mors.dk under ”Høringer og godkendelser” og på Lokalplanportalen torsdag den 31. august. Klagefristen udløber 4 uger efter, at afgørelsen er meddelt, som er torsdag den 28. september 2023.

Venlig hilsen

Louisa Borup Holm-Pedersen

Lokalplanlægger

Klagevejledning

Kommunens afgørelse kan, jf. planlovens § 58 (LBK nr. 1157 af 01/07/2020), påklages til Planklagenævnet for så vidt angår retlige spørgsmål. Heri ligger, at der ikke kan klages over de skøn, som kommunen har udøvet. Derimod kan der klages, hvis du mener, at regler er fortolket forkert, eller at kompetence- eller procedureregler ikke er overholdt. Klagefristen udløber 4 uger efter, at afgørelsen er meddelt. Er afgørelsen offentligt bekendtgjort, regnes klagefristen dog altid fra bekendtgørelsen. Hvis klagefristen udløber på en lørdag eller helligdag forlænges klagefristen til den følgende hverdag.

Enhver med retlig interesse i sagens udfald kan klage. Landsdækkende foreninger og organisationer jf. planlovens § 59, stk. 2 har også klageret.

Klageportal

Klageportalen ligger på www.borger.dk og www.virk.dk. Klagen sendes gennem Klageportalen til den myndighed, der har truffet afgørelsen. En klage er indgivet, når den er tilgængelig for myndigheden i Klageportalen.

I særlige tilfælde kan du klage uden om klageportalen. I så tilfælde, skal der sendes en begrundet anmodning til Planklagenævnet, der vil tage stilling til om anmodningen kan imødekommes.

Når du klager, som privat person, skal du betale et gebyr på 900 kr. Virksomheder, organisationer og offentlige myndigheder skal betale 1.800 kr. for behandling af en klage. Du betaler gebyret med betalingskort i Klageportalen. Gebyret tilbagebetales, hvis klager får helt eller delvis medhold i klagen.

Eventuel domstolsprøve

Hvis en afgørelse ønskes indbragt for en domstol, skal dette ske inden 6 måneder, efter at du har modtaget kommunens afgørelse. For afgørelser, der er offentligt bekendtgjort, regnes fristen fra datoen for annoncen.